‏‏

‏‏15 באוגוסט, 2017

אל: התנועה לחופש המידע

מר אור סדן

הנדון: **דו"ח התקשרויות - המשרד לנושאים אסטרטגיים והסברה**סימוכין: פנייתכם מיום 26.10.2016

כללי

1. ביום ל' בתשרי התשע"ו (13 באוקטובר 2015) הטילה ועדת השרים לענייני ביטחון לאומי על המשרד לנושאים אסטרטגיים והסברה בהחלטה מס' ב/30, את "האחריות הכוללת להובלת המערכה נגד תופעת הדה-לגיטימציה והחרמות נגד ישראל במישור הגלוי ובמישור החשאי...", ובכלל זה הטילה עליו שורה של תפקידים המפורטים בהחלטה.
2. בהמשך להחלטה זו, גיבש המשרד אסטרטגיה לניהול המערכה נגד התופעה האמורה (שאחד מביטויה הוא תנועת החרמות) והוא מוציא אותה אל הפועל.
3. בדומה למערכות נוספות שמנהלת מדינת ישראל, המשרד לנושאים אסטרטגיים מנהל מערכה מול יריב מתוחכם והיתרון המרכזי, הנתון בידינו בניהול המערכה הוא, שנדבכיה השונים, בין החשאיים ובין הגלויים, אינם פרוסים לראווה בפני מי שאליהם היא מכוונת.
4. לאחרונה, עברה בכנסת בקריאה ראשונה הצעת חוק ממשלתית, מטעמה של שרת המשפטים, אשר מחריגה את המערכה כנגד הדה-לגיטימציה במשרד מתחולת חוק חופש המידע, התשנ"ח-1998.
5. בקשת המשרד לנושאים אסטרטגיים והסברה להחריג את המערכה מחוק חופש המידע נשקלה בכובד ראש, גם על ידי משרד המשפטים ושרת המשפטים, אשר אישרה והגישה את התיקון המוצע לחוק. אין בכך כוונה להתחמק משקיפות, אלא לשמר את היתרון היחסי של אי פרסום היבטים רגישים במערכה.
6. מדובר בצעד חיוני לפעילות האפקטיבית של המערכה, אשר זקוקה למרחב פעולה שאינו גלוי ופרוס לעיני כל נגד אלה הפועלים נגד הלגיטימציה של המדינה.
7. לפיכך, ובהתאם לזאת, נדרש המשרד להארכת זמן למענה לבקשה זו ועל כן העיכוב הרב, עליו אבקש להתנצל.
8. לאור שיקולי המשרד את הרגישויות הקיימות בניהול המערכה, נוכח תיקון החקיקה האמור אשר חקיקתו אמורה להסתיים במושב הכנסת הקרוב ומתוך הבנת הצורך בשקיפות הנדרשת על מנת לבחון את פעולת משרדי הממשלה, הוכן דו"ח ההתקשרויות לשנת 2016 ולרבעון הראשון של שנת 2017 אשר **מצ"ב** בזאת. במסגרת הדו"ח מפורסמות הפעילויות השונות שבחשיפתן אין משום בעיה וכן התקשרויות המשרד עם גופים אשר פורסמו באופן פומבי ויזום על ידי המשרד. כך למשל, ניתן לראות בדו"ח המצ"ב את התקציב לפעילות הקמפיין האקטיבי ברשת הפרו ישראלית, שהשיק המשרד תחת הכותרת 4IL (בקובץ נפרד).

**בברכה**

**צביקה אינבינדר**

**יועץ למנכ"ל וממונה על חוק חופש המידע**

**המשרד לנושאים אסטרטגיים והסברה**